Mark Solonin

Mark Solonin (vene keeles Марк Семёнович Солонин; sündinud 29. mail 1958 Kuibõševis) on vene ajaloolane, kes on oma uurimistöös keskendunud sõja puhkemisele Nõukogude Liidu ja Saksamaa vahel 1941. aasta juunis. Alates 2016. aastast elab ta Tallinnas.

 Elulugu 
Mark Solonin lõpetas 1975. aastal kuldmedaliga keskkooli ja 1981. aastal kiitusega Kuibõševi Lennundusinstituudi lennukiehitusteaduskonna. 

Aastatel 1981–1987 töötas ta lennunduskonstruktorina ühes salajases lennunduse eksperimentaalkonstrueerimisbüroos Kuibõševis. Alates 1987. aastast oli ta katlamaja kütja. Kevadest 1988 oli Solonin ühiskonnategelane Kuibõševis, esimeste poliitiliste massimiitingute organiseerija ja opositsiooniliste ühenduste algataja. 1992–2000 tegeles ta enda sõnul "mikrobisnisega".Solonini koduleht, venekeelne biograafia 

Alates 2016. aasta märtsist elab ta Tallinnas ning on metalltoodete ettevõtte Pyroheat OÜ üks omanikke.

 Ajalooalane tegevus 
Soloninil oli enda sõnul juba koolilapsena suur huvi ajaloo vastu ja lõpetades keskkooli kuldmedaliga, oleks ta sisse saanud igasse teaduskonda. Kuid mõistes, et Nõukogude Liidus ei saa ta ajalugu ausalt uurida, valis ta tehnilise kõrghariduse. Töötades lennukikonstruktorina, kirjutas ta 1983–1985 sahtlisse vihikute kaupa tekste II maailmasõjast. 1988. aastal nägid need osaliselt trükivalgust kohalikes Samara ajalehtedes. Kuna salajases lennundustehases töötades oli ta KGB järelevalve all, vahetas ta oma töökoha katlakütja ameti vastu, kus tal olid tegutsemiseks palju vabamad käed. Siiski olla KGB ka seal talle järele jõudnud – tema tööruumi sokutati narkootikumid, kuid julgeolekumehed ajasid töövahetuse plaani segamini ja ruum otsiti läbi siis, kui teda tööl ei olnud.Solonini koduleht, ingliskeelne biograafia Aastal 1988 ilmusid kohalikes lehtedes tema sulest artiklid Molotovi-Ribbentropi paktist. Pärast NSV Liidu lagunemist 1991. aastal ja arhiivide avanemist asus ta põhjalikele arhiiviuuringutele Moskvas, Podolskis (seal on osa Venemaa Kaitseministeeriumi arhiiv) ja Saksamaal Freiburgis (seal asub Saksamaa Liiduarhiivi sõjaarhiiv). 

2003. aastal valmis tal teos "Бочка и обручи, или Когда началась Великая Отечественная война?" ("Tünn ja vitsad ehk Millal algas suur isamaasõda?"). Oma teoses jõuab ta järeldusele, et kohe sõja alguses muutus Punaarmee juhitamatuks massiks, kes viskas oma relvad kõrvale ja andis alla. Nii nagu tünni laudasid hoiavad koos tünnivitsad, hoidis Nõukogude Liitu koos Stalini hiigelarmee oma terrori ja valedega. Vitstega kokkutõmmatud tünni ei ole võimalik seestpoolt purustada, kuid see laguneb kohe, kui väljastpoolt vitstele hoop anda. 32 kirjastust Venemaal ja 14 Ukrainas lükkasid ta teose avaldamise tagasi. Viieteistkümnes Ukraina kirjastus, Renaissance, võttis riski ja trükkis teost 6000 eksemplari, mis müüdi kiiresti läbi. Seejärel avaldas kirjastus Jauza selle Venemaal pealkirja all "22. juuni". Üheksa järjestikust trükki müüdi kõik läbi paari nädalaga. Venemaal surmamõistetud endine NSV Liidu sõjaväeluure GRU ohvitser ja mitmete teist maailmasõda ümberhindavate teoste autor Viktor Suvorov on öelnud nii: "Kui ma olen lugenud Mark Solonini raamatut, mõistan, mida tundis Salieri, ja ma nutan ... Ma arvan, et Solonin on sooritanud teadusliku kangelasteo, ning see, mida ta teeb, on kuldseks telliseks sõja tõelise ajaloo vundamendis. Ajaloo, mis tuleb alles kirjutada ..."Solonini koduleht, inglisk. biograafia

2006. aastal ilmus Solonini sulest "Rahulikult magavatel lennuväljadel", kus ta lükkab ümber seni kehtinud arusaama, mille kohaselt olevat sakslastel õnnestunud 22. juuni varahommikul 1941 üllatusrünnakuga purustada lennuväljadel magav Nõukogude lennuvägi. Solonini väite kohaselt puudus Nõukogude lenduritel tahe ja oskus vastu hakata.Allalaaditav fail

2007. aastal ilmunud "23. juuni: M-päev" analüüsib Stalini plaani sõja alustamiseks Saksamaa vastu. Millal ja kuidas üritas Stalin astuda teise maailmasõtta? Kas Punaarmee oli sõjaks valmis? Mis olid 1941. aasta katastroofi põhjused?

2008. aastal ilmunud "25. juuni 1941: rumalus või agressioon?" võtab vaatluse alla Nõukogude Liidu rünnaku Soome vastu 25. juunil 1941. Samal aastal ilmus Soloninilt ka tema esimese teose täiendatud versioon "22. juuni. Katastroofi anatoomia". 2011 ilmus "Katastroofi uus kronoloogia" ja 2013. aastal "Juuni 1941. Lõplik diagnoos". 

Eesti keeles on ilmunud "22. juuni. Katastroofi anatoomia" (2009) ISBN 9789949448289 ja "25. juuni 1941: rumalus või agressioon?" (2010) ISBN 9789949448432.

 Viited 

Kategooria:Venemaa ajaloolased
Kategooria:Venemaa sõjaajaloolased
Kategooria:Sündinud 1958